EUROPA-KOMMISSIONEN Bruxelles, den 9.6.2020 COM(2020) 230 final RAPPORT FRA KOMMISSIONEN TIL EUROPA-PARLAMENTET OG RÅDET om gennemførelsen og resultaterne af Pericles 2020-programmet til beskyttelse af euroen mod falskmøntneri i 2019



RAPPORT FRA KOMMISSIONEN TIL EUROPA-PARLAMENTET OG RÅDET om gennemførelsen og resultaterne af Pericles 2020-programmet til beskyttelse af euroen mod falskmøntneri i 2019 1.Generelt "Pericles 2020"-programmet (i det følgende benævnt "programmet") er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles-programmet fra 2001, der løb i perioden 2002-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved Rådets forordning (EU) nr. 2015/768 af 11. maj 2015 blev det udvidet til også at omfatte de medlemsstater, der ikke deltager i euroen. I henhold til forordning (EU) nr. 331/2014 blev programmet oprettet for perioden frem til den 31. december 2020. Forordningens artikel 13, stk. 3, fastsætter, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med denne årsrapport opfyldes dette krav for 2019. 2.Arbejdsprogram for 2019 a.Gennemførelse af det årlige arbejdsprogram i 2019 Det årlige budget til gennemførelsen af programmet i 2019 blev fastsat til 1 072 400 EUR og blev finansieret over budgetpost 01. 020400 i Den Europæiske Unions almindelige budget for 2019. Der blev afsat et samlet beløb på 1 064 821 EUR i 2019. Programmet gennemføres via samfinansierede foranstaltninger (tilskud) fra medlemsstaternes kompetente myndigheder og gennem Kommissionens "aktioner", som tilrettelægges direkte af Kommissionen. Der blev foretaget en overførsel på 213 854 EUR fra Kommissionens budget for aktioner til tilskudsbudgettet i 2019 for at støtte medlemsstaternes gennemførelse af aktioner yderligere. Gennemførelsen af programmet afspejlede medlemsstaternes og Kommissionens tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ECEG) gjorde det muligt at afsætte 99,29 % af det samlede budget i 2019. I 2019 blev der som led i programmet finansieret i alt 13 projekter. Der blev tildelt i alt ti tilskud på grundlag af ansøgninger fra medlemsstaternes kompetente myndigheder, hvilket er en stigning fra otte i 2018. To ansøgninger, der blev indgivet inden den anden frist, gav ikke anledning til tilskud på grund af det begrænsede budget, der var til rådighed. Derudover blev der finansieret tre aktioner under Kommissionens foranstaltninger – det samme antal som året før. Der blev gennemført syv aktioner i 2019, mens seks aktioner er i færd med at blive gennemført eller vil blive gennemført i 2020 og senere. Diagram I og II: Typen af finansierede aktioner og antal aktioner pr. medlemsstat (aktioner, hvortil der blev afsat midler i 2019, se bilag I) Det er værd at bemærke, at Frankrig, Italien og Spanien, som er de medlemsstater, der er mest berørt af forfalskning af euroen, igen i år ansøgte om tilskud. Desuden har Portugal — samt Bulgarien og Kroatien som medlemsstater, der ikke deltager i euroen — også deltaget som støttemodtagere i programmet i 2019. Fremhæves skal navnlig Bulgariens anklagemyndighed, som for første gang har søgt om midler fra programmet, hvilket viser, at stadig flere kompetente nationale myndigheder deltager som støttemodtagere i programmet. Disse landes samlede bestræbelser styrker beskyttelsen af euroen, hvilket er til gavn for alle andre medlemsstater. De aktioner, hvortil der blev afsat midler i 2019, består af syv seminarer/konferencer, fire tekniske kurser og to personaleudvekslinger. Disse aktioner finder sted både i og uden for EU, alt afhængigt af de særlige behov for at beskytte euroen mod falskmøntneri. Siden programmets start har programmet konsolideret den regionale tilgang ved at gennemføre foranstaltninger, der involverer særligt følsomme regioner i verden. De specifikke fokusområder er Latinamerika (seminar arrangeret af Spanien i Chile og af Portugal med deltagelse af brasilianske repræsentanter), Sydøsteuropa (aktioner tilrettelagt af Bulgarien, Kroatien, Italien og Kommissionen) og Kina (et særligt seminar arrangeret af italienske UCIFM i Rom, Italien). Diagram III og IV viser Pericles-programmets deltageres geografiske og erhvervsmæssige baggrund: Diagram III og IV: Deltagernes geografiske og erhvervsmæssige baggrund (aktioner, hvortil der blev afsat midler i 2019, se bilag I) Et anslået antal på 637 eksperter deltog i de aktioner, hvortil der var afsat midler i 2019. Deltagerne stammer fra 64 lande. De fleste deltagere (75 %) er europæiske: 39 % kommer fra medlemsstaterne i euroområdet, mens europæiske lande uden for EU repræsenterer 18 %, og andelen af medlemsstater uden for euroområdet er steget til 18 %. 11 % af deltagerne kommer fra Latinamerika, hvilket er et betydeligt fald i forhold til det foregående år. Endelig kommer 4 % fra Afrika og Mellemøsten og 4 % fra Asien.

Med hensyn til deltagernes erhvervsmæssige baggrund udgør medlemmer af politistyrkerne 43 % af det samlede antal. Dette skyldes, at politiet står i forreste linje i kampen mod eurofalskmøntneri, og at politifolk omfatter både efterforskere og teknikere. For anden gang under gennemførelsen af Pericles 2020-programmet udgør politimyndighederne dog ikke det absolutte flertal af deltagerne i 2019. Andre kategorier af deltagere tegner sig for 57 % af det samlede antal, hvilket er en stigning fra 46 % det foregående år. Centralbankernes høje deltagelse har været næsten konstant (22 %), og deltagelsen af juridisk personale er steget betydeligt (11 %). Der var navnlig deltagelse af repræsentanter fra toldorganer (6 %), forretningsbanker (3 %) og møntanstalter (2 %), hvilket afspejler deltagernes mange forskellige erhvervsmæssige baggrunde. Endelig har gennemførelsen af Kommissionens aktion til test af testpakker resulteret i en betydelig deltagelse af repræsentanter inden for møntbehandlingsmaskiner (CPM-industrien) (5 %) for fjerde år i træk, hvilket bekræfter, at den private sektor er en betydningsfuld interessent i kampen mod falskmøntneri. Som følge heraf lever programgennemførelsen op til programmets tværnationale og tværfaglige dimensioner som krævet i forordning (EU) nr. 331/2014. b.Oversigt over aktioner under det årlige arbejdsprogram for 2019 Bilag I indeholder en samlet oversigt over Pericles-aktionerne under det årlige arbejdsprogram for 2019. Følgende aktioner kan fremhæves: Regionalt internationalt samarbejde Programmet har formået at fastholde og yderligere styrke det solide regionale internationale samarbejde i 2019: ·Spanske BIBE stod bag en samfinansieret aktion i Chile med inddragelse af eksperter fra en lang række latinamerikanske lande, herunder Argentina, Bolivia, Brasilien, Colombia, Costa Rica, Chile, Guatemala, Honduras, Mexico, Nicaragua, Panama, Paraguay, Peru, Den Dominikanske Republik og Uruguay. Denne aktion fremmede foranstaltninger til beskyttelse af euroen mod falskmøntneri i de latinamerikanske lande, hvor der potentielt er risiko for falskmøntneri, og støttede etableringen og driften af det nationale centralkontor i Chile. ·Fire aktioner blev/vil blive gennemført i Sydøsteuropa, og det stærke regionale internationale samarbejde i denne region vil således blive fastholdt og styrket yderligere. Dette omfatter den samfinansierede fjerde konference i "Balkan-netværket til beskyttelse af euroen" som arrangeret af den kroatiske nationalbank, som samler nationale og kommercielle banker fra hele regionen for at udveksle bedste praksis. Konferencen støtter et velfungerende tidligt varslingssystem til informationsudveksling mellem de involverede lande. ·Nye geografiske områder, der er omfattet af Pericles 2020-programmet: De to samfinansierede aktioner, der blev tilrettelagt af det franske Office Central pour la Répression du Faux Monnayage og Portugals nationalbank, har til formål at opbygge et stærkt samarbejdsnetværk med og mellem landene i Afrika og Mellemøsten ved at præsentere dem for den europæiske lovramme, behovet for at oprette et nationalt centralkontor for at centralisere oplysninger og bedste praksis i kampen mod forfalskning af euroen. Desuden har en samfinansieret aktion som organiseret af den bulgarske nationalbank til formål at fremme et sådant samarbejde mellem landene omkring Sortehavet, idet der fokuseres på den tekniske håndtering af falske eurosedler og -mønter. Samarbejde mellem EU og Kina Den samfinansierede konference om den juridiske og operationelle ramme for falske penge i Europa og Kina som er arrangeret af det italienske UCIFM bliver afholdt i Rom i 2020 med det formål yderligere at udvide den samarbejdsplatform, der blev etableret i form af EU-Kina platformmødet/-seminarerne om beskyttelse af valutaer mod falskmøntneri i november 2017 i Bruxelles og i januar 2019 i Beijing. Mødet kommer til at inddrage de relevante kinesiske myndigheder, der er involveret i bekæmpelsen af falskmøntneri, EU-institutionerne samt repræsentanter for de medlemsstater, der er særlig hårdt ramt af forfalskning af euroen. Aktionen vil behandle emner såsom udveksling af bedste praksis vedrørende optrævling og identifikation af ulovlige seddeltrykkerier og møntanstalter, distribution af forfalskninger på internettet/det mørke net, kanaler til udveksling af operationelle oplysninger og europæiske og kinesiske retlige rammer for beskyttelse af valutaer mod falskmøntneri. Klassificering og/eller autentificering af euromønter og -sedler Flere aktioner, der blev gennemført i 2019, havde fokus på spørgsmål vedrørende klassificering og/eller autentificering af euromønter: ·et samfinansieret kursus i analyse af falske mønter for tekniske eksperter som blev organiseret af den spanske centralbank ·et praktisk kursus i klassificering af euromønter i Frankrig som en af Kommissionens aktioner, der også behandlede et efterslæb i medlemsstaternes klassificering af mønter